[{"text_idx": "#000001", "text": "La c\u0302i-jaraj, 57aj Baltiaj Esperanto-Tagoj en Latvio, kun 117 alig\u0302intoj el 22 landoj, estis eksterordinare bone planita kaj organizita arang\u0302o. Oni elektis tre allogan urbon \u2013 Ventspils c\u0302e la bordo de la Balta Maro, kaj perfektan kongresejon, kie oni log\u0302is, mang\u0302is kaj kunvenis en apudaj domoj."}, {"text_idx": "#000003", "text": "La programo de la BET enhavis multajn interesaj\u0302ojn. Aparte mi s\u0302atis la kvizon de italaj junuloj pri Eu\u0306ropa Unio kaj la du prelegojn de Giovanni De Lucia pri italaj regionoj kaj italaj gestoj. Mi mem faris tripartan prelegon pri \u201cEsperanto kaj interhomaj rilatoj\u201d kun aparta atento pri seksa vivo."}, {"text_idx": "#000006", "text": "Kulmino de la arta programo estis por mi \u2013 kaj vers\u0302ajne por multaj BET-anoj \u2013 la koncerto de Anta En\u0327g\u0327ele. G\u0302uste en 1989 en Minsko mi konatig\u0302is kun s\u0302i, kaj en 1992 en la UK en Vieno mi povis denove g\u0302ui s\u0302ian koncerton, kiun s\u0302i ofertis tie kune kun aliaj latvaj knabinoj sub gvido de la karmemora Austra Pumpure. Intertempe Anta farig\u0302is profesia kantistino kaj estas sufic\u0302e populara en sia lando. Post longa pau\u0306zo s\u0302i nun revenis al la Esperanta scenejo kaj entuziasmigis nin per po deko da belegaj kantoj en la latva kaj en Esperanto."}, {"text_idx": "#000007", "text": "En la antau\u0306lasta kongresa tago, ni surprizig\u0302is pri g\u0302ojiga anonco: Juna kongresanino devis iri al hospitalo ... kaj naskis tie, du monatojn pli frue ol antau\u0306vidite, sanan knabineton."}, {"text_idx": "#000008", "text": "En la adiau\u0306a vespero ni festis en la apudmara subc\u0302iela muzeo kaj dancis lau\u0306 latva popola muziko. Estis belega atmosfero, kaj ni c\u0302iuj povis g\u0302ui luksan vespermang\u0302on, kiu kostis ec\u0302 ne dekonon de la bankedo en la UK."}, {"text_idx": "#000009", "text": "Bi\u0304ruta Rozenfelde kaj Anta En\u0327g\u0327ele"}, {"text_idx": "#000010", "text": "Ni elkore dankas al la organiza teamo \u2013 precipe al ties c\u0302efino Margarita Z\u030celve kaj ties plej sperta anino \u2013 la 89-jara Bi\u0304ruta Rozenfelde, kiu organizis jam antau\u0306 64 jaroj la unuan BET (tiam ankorau\u0306 C\u0302ET \u2013 C\u0302ebalta Studenta Esperanto-Tendaro) en 1959."}, {"text_idx": "#000011", "text": "Por la venonta jaro, oni planas okazigi la 58an BET en Tartu en Estonio, denove en julio, sed eble nur dum kvar tagoj."}]